Bill Cosby vuonna 2011
Bill Cosby vuonna 2006
**William Henry Cosby, Jr.** (s. 12. heinäkuuta 1937 Philadelphia, Pennsylvania) on yhdysvaltalainen koomikko, näyttelijä, käsikirjoittaja ja kasvatustieteilijä. Cosby tunnetaan muun muassa TV-sarjasta *Bill Cosby Show*. Cosbyä syytettiin vuoden 2000 jälkeen moneen otteeseen naisten ahdistelusta, huumaamisista ja raiskauksista. Vuonna 2014 asiasta nousi valtava skandaali. Tämän takia televisio lopetti Cosbyn ohjelmien esittämisen. Cosby tuomittiin vuonna 2018 3–10 vuoden vankeuteen huumatun naisen hyväksikäytöstä. Pennsylvanian osavaltion korkein oikeus kuitenkin kumosi tuomion kesäkuussa 2021.

Varhainen elämä
---------------

Bill Cosbyn isä oli Yhdysvaltain laivaston kokki, ja paljon poissa kotoa, kun oli toisessa maailmansodassa. Bill oli yksi perheen neljästä pojasta.
Koulussa Cosby oli jalkapallojoukkueen kapteeni. Opettajat huomasivat, että Cosby mieluummin pelleili kuin opiskeli. Myöhemmin lukioaikana Cosby teki vapaa-ajallaan töitä muun muassa kengänkiillottajana. Cosby reputti lukion ja lähti laivastoon. Tämän jälkeen Cosby korjasi keskeytyneet opintonsa ja lähti yliopistoon.

Stand up-koomikoksi
-------------------

Ollessaan tarjoilijana töissä opiskeluaikanaan, Cosbyn koomikonlahjat tulivat esille. Niinpä Cosby jätti yliopiston ja lähti koomikon töihin ensin Philadelphiassa, sitten New Yorkissa Gaslight Cafessa. Tämän jälkeen Cosby kiersi eri kaupunkeja koomikon työssään. Cosby pääsi NBC-yhtiön leipiin vuonna 1963. Vuonna 1964 Warner Bros julkaisi Cosbyn ensimmäisen levyn *Bill Cosby Is a Very Funny Fellow...Right!'*.

Vuonna 2009 Cosbyn standup-albumi *I Started Out as a Child* (1964) valittiin mukaan Yhdysvaltain kongressin kirjaston National Recording Registry -kokoelmaan, johon kootaan esteettisesti, historiallisesti tai kulttuurisesti merkittäviä yhdysvaltalaisia äänitteitä.

Televisionäyttelijä, The Cosby Show
-----------------------------------

Cosby nousi Yhdysvalloissa menestykseen 1965–1968 tuotetussa *Minä vakooja* -televisiosarjassa (*I Spy*) ja sai oman tilannekomediasarjansa *The Bill Cosby Show*, jota tuotettiin kaksi kautta 1969–1971 ja oli luomassa piirrettyä *Fat Albert and the Cosby Kids*. 1980-luvulla hänen perhesarjansa *The Cosby Show* (Suomessa nimellä *Bill Cosby Show*) menestyi hyvin ja oli sikäli merkittävä, että siinä oli ensimmäistä kertaa pääosassa hyvin toimeentuleva keskiluokkainen tummaihoinen amerikkalainen perhe.

Muita hänen sarjoja olivat Suomessa 1990-luvulla *Pikku riiviöt* (*Kids Say the Darndest Things*), komediasarja *Cosby* (*Cosby*) ja dekkarisarja *Cosbyn tutkimukset* (*Cosby mysteries*).

Muu mediatyöskentely
--------------------

Cosby on tuottanut, käsikirjoittanut, ohjannut ja näytellyt televisiosarjoissa, joihinkin jopa säveltänyt musiikkia. Hän on esiintynyt myös elokuvissa, joista mikään ei kuitenkaan ole saanut osakseen samaa menestystä kuin hänen televisiotyönsä.

Kasvatustieteilijä
------------------

Cosby on kirjoittanut useita opaskirjoja miehen roolista perheessä ja yhteiskunnassa. Hän on väitellyt kasvatustieteen tohtoriksi vuonna 1977. *Bill Cosby Showssa* hän nosti esille yhteiskunnallisia teemoja kuten huumeet, teiniraskaudet, lukutaidottomuus ja jengiväkivalta.

Yhteiskunnallinen aktivismi
---------------------------

Maaliskuussa 2004 Cosby puhui rotuerottelun purkamiseen vieneen *Brown v. Board of Education*-jutun 50-vuotisjuhlassa. Tässä "Pound Cake"-puheessa Cosby arvosteli monin tavoin mustien yhteisöä.
Cosby syytti Yhdysvaltain mustaa köyhälistöä ja keskiluokkaa siitä, että näitä kiinnostaa urheilu, muoti ja "kova toiminta" enemmän kuin koulutus ja itsensä kehittäminen.*lähde?* Cosby puhui mustien rikollisuudesta mustia syyttäen.

Cosbyn mukaan mustia kiinnosti ostoksissa ylellisyys välttämättömyyden sijaan. Cosbyn mielestä kasvatuksessa olisi parantamisen varaa, vastuuta puuttui. Cosby myös sanoi, ettei köyhien mustien pidä enää syyttää ahdingostaan valkoisten harjoittamaa syrjintää, vaan omaa köyhyyskulttuuriaan. Cosbyn "Pond Cake"-puhe sai vastaan sekä myönteistä että hyvin kriittistä palautetta. Sosiologi Michael Eric Dysonin mukaan Cosby syytti liikaa köyhiä mustia ongelmista, jotka valkoinen yhteisö oli luonut.*lähde?*

Yksityiselämä
-------------

Cosby on ollut naimisissa Camille O. Cosbyn kanssa vuodesta 1964 lähtien. Heillä on viisi lasta: Erika (s. 8. huhtikuuta 1965), Erinn (s. 23. heinäkuuta 1966), Ennis (15. huhtikuuta 1969 – 16. tammikuuta 1997), Ensa (8. huhtikuuta 1973 – 23. helmikuuta 2018) ja Evin (s. 27. elokuuta 1976). Ennis murhattiin vuonna 1997.

Cosby on ilmoittanut 2015 kärsivänsä näköongelmia aiheuttavasta glaukoomasta. Lisäksi hän sairastaa sarveiskalvon kartiorappeumaa, joka voi heikentää näön tarkkuutta ja aiheuttaa varjokuvia. Cosby onkin oman ilmoituksensa mukaan "käytännössä sokea".

Naisten hyväksikäyttösyytökset
------------------------------

*Pääartikkeli: Bill Cosby -skandaali*
Vuonna 2006 syntyi kohu, kun useat naiset syyttivät Cosbya lähentelystä ja raiskauksesta, mutta Cosby kiisti väitteet. Vuonna 2015 kohu syttyi taas, kun Cosby myönsi antaneensa rahaa nuorille naisille, jotteivät he kertoisi harrastaneensa seksiä hänen kanssaan.

Vuonna 2016 loppuun mennessä yli 60 naista on väittänyt Cosbyn syyllistyneen ahdisteluun ja raiskauksiin 1965–2008. Monet näistä jutuista olivat jo vanhentuneita.

Toistaiseksi vain vuonna 2005 esille tulleesta tapauksesta on sovittelulla ratkaistu oikeuden päätös.
Syksyllä 2014 koomikko Hannibal Buress sanoi julkisesti Cosbyä raiskaajaksi. Tästä nousi suuri kohu. Monet naiset syyttivät Cosbyä siitä, että tämä huumasi ja raiskasi heidät. Naiset olivat vaienneet tapauksista pitkään. Julkisuudessa Cosby pyrki kiistämään syytöksiä ja vaikenemaan. Cosbyn tuttavat ja läheiset tukivat häntä. Vuoden 2014 lopussa Cosby irtisanoutui tai erotettiin monista toimistaan ja hänelle annettuja kunnianosoituksia peruttiin. Televisio hyllytti Cosbyn. Heinäkuussa 2015 tuli julkisuuteen vuoden 2005 oikeustapaus, jossa Cosby tunnusti huumanneensa naisen saadakseen seksiä.
Lisäksi Cosby sanoi antaneensa naisille rahaa, että nämä salasivat suhteet.

Joulukuun lopussa 2015 Cosby pidätettiin miljoonan dollarin takuusummaa vastaan. Tehty pidätys johtuu vuoden 2004 tapauksesta. Cosbyn väitetään tuolloin huumanneen ja käyttäneen seksuaalisesti hyväksi yliopiston naiskoripallojoukkueen manageria. Pennsylvanian tuomari katsoi 24. toukokuuta 2016 todisteiden riittävän. Cosby joutui oikeudenkäyntiin, jossa häntä uhkasi jopa 10 vuoden vankeus. Valamiehistö ei päässyt yksimielisyyteen, ja niin Cosby vapautettiin syytteistä. Tapaus meni uudestaan oikeuteen. Huhtikuussa 2018 Cosby tuomittiin vankeuteen ahdistelusta ja huumatun naisen hyväksikäytöstä. Syyskuussa 2018 tuomari määräsi Cosbylle 3–10 vuotta vankeutta. Pennsylvanian osavaltion korkein oikeus kuitenkin kumosi tuomion kesäkuussa 2021 ja määräsi Cosbyn vapautettavaksi. Oikeuden mukaan Cosby oli ennen tuomiota tehnyt syyttäjän kanssa sopimuksen eikä laillista syyteoikeutta tapauksessa siksi ollut.

Tuotanto
--------

### Albumit

* *Silver Throat: Bill Cosby Sings* (1967)
* *Bill Cosby Sings Hooray for the Salvation Army Band!* (1968)
* *Badfoot Brown & the Bunions Bradford Funeral & Marching Band* (1971)
* *Charles Mingus and Friends in Concert* - As master of ceremonies (Columbia, 1972)
* *Bill Cosby Presents Badfoot Brown & the Bunions Bradford Funeral Marching Band* (1972)
* *At Last Bill Cosby Really Sings* (1974)
* *Bill Cosby Is Not Himself These Days* (1976)
* *Disco Bill* (1977)
* *Where You Lay Your Head* (1990)
* *My Appreciation* (1991)
* *Hello Friend: To Ennis, With Love* (1997)
* *Quincy Jones & Bill Cosby – The Original Jam Sessions 1969* (2004)
* *Quincy Jones & Bill Cosby – The New Mixes Vol. 1* (2004)
* *State of Emergency* (2009)
* *Keep Standing* (2010)

### Kirjat

* Cosby, Bill (1986). Fatherhood. New York: Doubleday. ISBN 978-0-385-23410-8. OCLC 15686687.
* Cosby, Bill (1987). Time Flies. New York: Doubleday. ISBN 978-0-385-24040-6. OCLC 16081611.
* Cosby, Bill (1989). Love and Marriage. New York: Doubleday. ISBN 978-0-385-24664-4. OCLC 18984758.
* Cosby, Bill (1991). Childhood. New York: Putnam. ISBN 978-0-399-13647-4. OCLC 23650310.
* Cosby, Bill (1998). Kids Say the Darndest Things. New York: Bantam Books. ISBN 978-0-553-11043-2. OCLC 39498709.
* Cosby, Bill (1999). Congratulations! Now What?: A Book for Graduates. New York: Hyperion. ISBN 978-0-7868-6572-7. OCLC 40979923.
* Allen, Dwight William; Cosby, Bill (2000). American Schools: The $100 Billion Challenge. New York: IPublish.com. ISBN 978-0-7595-5000-1. OCLC 48915448.
* Cosby, Bill; Booth, George (2001). Cosbyology: Essays and Observations from the Doctor of Comedy. New York: Hyperion. ISBN 978-0-7868-6810-0. OCLC 46359836.
* Cosby, Bill (2003). I Am What I Ate ... and I'm Frightened!!!: And Other Digressions from the Doctor of Comedy. New York: HarperEntertainment. ISBN 978-0-06-054573-4. OCLC 52387894.
* Cosby, Bill; Cosby, Erika (2003). Friends of a Feather: One of Life's Little Fables. New York: Harper Entertainment. ISBN 978-0-06-009147-7. OCLC 52206847.
* Cosby, Bill; Poussaint, Alvin F. (2007). Come on, People: On the Path from Victims to Victors. Nashville: Thomas Nelson. ISBN 978-1-59555-092-7. OCLC 153581209.

#### Suomennettuja

* Isän homma (WSOY, 1986, suomennos Tellervo Riikonen)
* Aika rientää (WSOY, 1987, suomennos Ilkka Rekiaro)
* Rakkauden nimissä (*Love and Marriage*, suomennos Ilkka Rekiaro) WSOY, 1989. ISBN 951-0-16007-5
* Poika on poika (*Childhood,* suomennos Risto Mäenpää) WSOY, 1993. ISBN 951-0-18619-8

Muiden teoksia Cosbystä
-----------------------

* W. Kamau Bell: *We Need to Talk About Cosby* (2022). Dokumenttisarja, 4 osaa.

Lähteet
-------

1. ↑  Bill Cosby -skandaali selitettynä: raiskausepäilyt likaavat perhearvojen saarnamiehen mainetta Nyt.fi Televisio 20.7.2015
2. ↑  Koomikko Bill Cosby, 80, tuomittiin kolmesta seksirikoksesta – Oikeus: Huumasi ja käytti hyväksi naista *Ilta-Sanomat*.  26.4.2018. Viitattu 27.4.2018.
3. 1 2  Oikeus kumosi Bill Cosbyn seksuaali­rikoksista annetun tuomion *Helsingin Sanomat*.  30.6.2021. Viitattu 30.6.2021.
4. ↑  Bill Cosby Discography Discogs. Viitattu 7.7.2016. (englanniksi)
5. ↑  Complete National Recording Registry Listing, Library of Congress. Viitattu 7.9.2020.
6. ↑  Cosby to blacks: Come on people, it's time for change Chicago Tribune. Viitattu 7.7.2016. (englanniksi)
7. ↑  Bill Cosbyn suuri suru: Isäänsä hyväksikäyttösyytöksissä puolustanut Ensa-tytär kuoli 44-vuotiaana *iltalehti.fi*. Viitattu 27.2.2018.
8. ↑  Berry, Steve: Cosby’s Killer Gets Life in Prison  12.8.1998. Los Angeles Times. Viitattu 21.10.2010. (englanniksi)
9. ↑  Bill Cosbylla erikoinen vastaus raiskaussyytteisiin - paljastaa olevansa sokea  29.12.2015. Iltalehti. Viitattu 30.12.2015.
10. ↑  Aino Frilander: Perheidyllin loppu: Televisiotähti Bill Cosbyn ympärillä vellova raiskausskandaali paljasti rakkaasta isähahmosta ison pahan suden Helsingin Sanomat. Viitattu 7.7.2016. [vanhentunut linkki]
11. ↑  Miljoonan dollarin takuut! Tältä näyttää seksirikoksista syytetyn Bill Cosbyn pidätyskuva  30.12.2015. Ilta-Sanomat.  Arkistoitu 1.1.2016. Viitattu 31.12.2015.
12. ↑  Bill Cosbyn pimeä puoli – näin viihteen jättiläinen jäi nalkkiin epäillyistä seksirikoksistaan *HS.fi*.  Arkistoitu 31.5.2016. Viitattu 18.5.2016.
13. ↑  Hannibal Buress on Bill Cosby: "You’re a Rapist"
14. ↑   (Arkistoitu – Internet Archive)
15. ↑   (Arkistoitu – Internet Archive)
16. ↑   (Arkistoitu – Internet Archive)
17. ↑   (Arkistoitu – Internet Archive)
18. ↑  Oikeudenkäynti Bill Cosbya vastaan alkaa *Yle Uutiset*. Viitattu 24.5.2016.
19. ↑  Bill Cosby tuomittiin syylliseksi seksuaalirikoksiin - voi joutua loppuiäkseen vankeuteen *iltalehti.fi*. Viitattu 27.4.2018.
20. ↑  Amerikkalainen koomikko Bill Cosby tuomittiin vankeuteen seksuaalirikoksesta – Puolustus halusi kotiarestia *Yle Uutiset*. Viitattu 25.9.2018.

Aiheesta muualla
----------------

* Kuvia tai muita tiedostoja aiheesta **Bill Cosby** Wikimedia Commonsissa

* Bill Cosbyn sivusto
* Bill Cosby Internet Movie Databasessa. (englanniksi)
* Bill Cosbyn elämäkerta NNDB:ssä. (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Belgia
* Yhdysvallat
* Ruotsi
* Japani
* Tšekki
* Australia
* Kreikka
* Korea
* Alankomaat
* Puola
* Portugali

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Biographie
* Trove
* Elonet

 |
|  |
| Muut | 
* Europeana
* NARA
* SNAC
* IdRef

 |

 |